Eleki Krónika – 2006. október

1956 OKTÓBER 23
50 éve történt
Október 23-án nagyon színvonalas ünnepségen vehettek részt, akik 10 órára kivonultak az 1956-os emlékműhöz. A megemlékezés Pluhár László polgármester ünnepi beszédével kezdődött, majd azt követte a Csabai Színi Stúdió közel egy órás ünnepi műsora, amelyben az előadók méltó emléket állítottak az ’56-os események és annak résztvevői emlékének. Ezt követően Dr. Heim Lajosné alpolgármester felkérte a megjelent eleki szervezetek és intézmények képviselőit koszorúik elhelyezésére. Az ünnepség méltóságát emelte a szentesi katonaság képviselete, akik szintén koszorúval tisztelegtek az ’56-os hősök emléke előtt. A megemlékezők az eleki Nyugdíjas Énekkar előadásában hallgathatták meg a himnuszt és a szózatot. Az ünnepséget követően a polgármesteri hivatal tárgyalótermében ünnepi fogadásra került sor, ahol Pluhár László polgármester a városért végzett munkájáért kitüntetésben részesítette Gura Tamást, az EVI Kft. volt igazgatóját és Áment Gábort, a választási bizottság elnökét.
Árgyelán Erzsébet

ÜNNEPI BESZÉD
Szeretettel köszöntök mindenkit az 1956-os forradalom és szabadságharc 50. évfordulóján!
Egy fél évvel ezelőtt körbejárta a világot a hír: az Amerikai Egyesült Államok elnöke George Bush a Washingtonban, Kossuth Lajos emlékére szervezett emlékülésen összekeverte a magyarok két forradalmát. A március 15-i ünnepségen az ötven évvel ezelőtti forradalomról, azaz 1848 helyett 1956-ról beszélt. Valószínűleg ő is érezte, hogy számunkra, magyarok számára több ez, mint egy egyszerű tárgyi tévedés. Érezte, hogy szívsajdítóan rosszul esik nekünk, s talán ennek volt köszönhető, hogy néhány hónappal később, eredeti programját megváltoztatva Budapestre látogatott, kifejezetten az 56-os forradalom ötven éves jubileuma kapcsán. Az esemény jelentőségét az adja meg számunkra, hogy most történt meg, ötven év után először, hogy valaki, aki a világ nyugati felét képviseli, az erős, fejlett és jóléti nemzeteket, azt mondta: a mi hibánk is volt. A mi hibánk is volt, hogy hagytuk, hogy a szovjet hatalomjogot, törvényességet, békefeltételeket félresodorva, erőszakkal véresen elfojtotta a magyarok forradalmát 1956-ban. Mert nem mindegy - és ezt nekünk magyaroknak a saját bőrünkön kellett megtapasztalnunk -, hogy valaki beszél a szabadságról, a szabadság megőrzéséről, vagy valóban tesz is érte valamit.1956-ban egy maréknyi magyar nem csak cselekedett a szabadságért, hanem az életét is áldozta érte. A világ leghatalmasabb, a békéről és szabadságról oly szépen beszélő nemzetei pedig ölbe tett kézzel nézték erőfeszítéseinket, és nem váltották tettekre elveiket, nem avatkoztak közbe, nem jöttek segítségünkre.
De előreszaladtunk nagyon. Ma, október 23-án nem a forradalom leverésére kell emlékeznünk, hanem a szabadság ünnepét kell megülnünk. Azokra emlékezünk ma, akik néhány nap leforgása alatt hétköznapi emberekből, melósokból és földművelőkből, gyári munkáslányokból és egyetemistákból hirtelen forradalmárok, mártírok, hősök lettek. Akik felismerték a saját történelmi szerepüket, akik annak tudatában fogtak fegyvert, hogy nem a maguk, hanem a nemzet szabadságáért fognak meghalni. És akiknek ez a jóslat - ma már tudjuk - be is teljesedett.
Nem könnyű örömmel és büszkén gondolni ezekre a napokra - amelyek pedig, kortársak elbeszéléseiből tudjuk, nagyon is örömteliek, olykor mámorosak voltak, legalábbis eleinte. Mégsem könnyű örömmel gondolni erre a forradalomra, mert annyira rövid volt, a történelem évszázadaihoz képest szinte semmiség, és olyan gyászos, sötét véget ért. A Rákóczi szabadságharc éveken át tartott, az 1848-49-es szabadságharc is másfél év dicsőség után ért csak véget, és mindkettő hozott félsikereket, tartós eredményeket. 56 azonban mintha csak egyetlen, szörnyű segélykiáltás lenne. Egy jajszó, egy sikoltás, amely talán el is hal a magyarokat körülvevő nagy csendben, hogy aztán sokáig csak az orosz tankok lánctalpainak csikorgása, ágyúszó és robbanás zaja hallatszódjék, mert hangosan sírni, siratni az elveszetteket akkor már nem lehetett. És aztán újra a nagy csönd, már nem csak kívül, hanem belül is – ez következett 56 után. Síri, néma, szorongató és félelemkeltő csönd, amely csak a költők lelkifurdalását ébresztette fel, mindenki másét, nemzetközi szervezetét, kormányfőkét, a világ közvéleményét csak elaltatta.A forradalomnak nem lehettünk mindannyian részesei. A csöndből azonban mindannyiunknak kijutott, az eseményeket - ahogy sokáig álszent módon aposztrofálták a „sajnálatos eseményeket” -követő három évtizedben. A magyarok megértették, hogy senkire nem számíthatnak, s hogy erőfeszítéseik hiábavalóak. 56 októberében szentül hittek abban, hogy a nagybetűs nyugat majd segítségükre siet, s hogy a barátság azt is jelenti: kiállnak mellettünk. Nem így történt. A szovjet csapatok a nyugati államok hallgatólagos jóváhagyása mellett verték le a magyarok forradalmát, s így végérvényesen a Szovjetunió érdekszférájában maradtunk.További harcnak, fegyveres ellenállásnak nem volt értelme. A legfontosabb feladat a túlélés lett - sok-sok család fogadta meg, hogy elülteti gyermekeiben a szabadság szeretetét, hogy megtanítja őket a magyar történelem dicsőséges pillanataira, s hogy mindent megtesz azért, hogy a „legvidámabb barakkban” született gyerekek se érezzék természetesnek és magától értetődőnek a zsarnokságot Magyarországon. Hogy családok százezreinek ez az erőfeszítése nem volt hiábavaló, az 1989-90-ben, a Szovjetunió végső széthullásakor, függetlenségünk visszaszerzésekor derült ki. Ezért szoktuk azt mondani, hogy a rendszerváltoztatás az ötvenhatosok érdeme, öröksége volt. Tisztelt Hölgyeim és Uraim! Kedves Barátaim! Ötven év telt el, és immár 15 éve közösen, nyilvánosan, emelt fővel ünnepelünk ezen a napon, a forradalom évfordulóján. És valóban, talán minden forradalommal így van ez: évtizedek is eltelnek,  míg a földbe vetett mag szárba szökken, és termést hoz. Gondoljunk csak bele: 1898-ban a 48-as forradalom után ötven évvel nem sokban különbözött a helyzet a maitól. Akkor is már ünnepelni lehetett azt a forradalmat, amelyért eleinte megtorlás, halál, retorzió járt. Jócskán túl voltunk már a kiegyezésen, ahogy ma a rendszerváltoztatáson vagyunk túl. 1898-ban a szabadságharc emlékének törvényes megörökítéseként az úgynevezett ’48-as törvények szentesítésének napját, április 11-ét nemzeti ünneppé nyilvánították. Ahogy október 23-a is nemzeti ünnep, nemcsak a forradalom, hanem Magyar Köztársaság kikiáltásának a napja is. Történelemmé vált, iskolai tananyaggá, régmúlt idővé 1956 is, ahogy 1848. Ötven évvel a szabadságharc után, 1898-ban még élő szemtanúk, öreg huszárok hallgatták az ünnepi megemlékezéseket. 
Ma is vannak még köztünk 56 túlélői, ők emlékeztetnek minket még arra, hogy nem letűnt időkről beszélünk, hogy mindez még élő, eleven valóság.
Szemtanú ez a zászló is itt mögöttem. Az 56-os események szimbóluma. Rendkívül erős jelképe, magyarázata annak, ami akkor történt. Az emberek nem tűrték tovább, hogy gyűlölt jelképek csúfítsák lobogójukat, így sokan kivágták, kiégették azokat. A szabadság nem fér össze az elnyomó hatalom jelképeivel. Ahogy a zászlóból, úgy a szívekből is kiégették pár napra a zsarnokságot és az elnyomást.Vajon mi az, amit nekünk ma a hazáért tenni kell? Mi az, aminek a szívünkben nincs helye? Vagy mi az, ami foglalja a helyet a szívünkben, kiszorítva onnan a felelősségérzetet hazánk és nemzetünk iránt? És ha megtaláltuk, ne féljünk, ne féljünk semmitől. Legyünk olyan bátrak, mint 56 hősei, és hozzájuk méltó módon tisztítsuk meg szívünket, lelkünket, hogy ünneplő ruhában fogadhassuk az ünnepet, 1956 ötvenéves jubileumát.
Pluhár  László polgármester

Én már megtettem az első lépést, hogy jól halljak … és Ön??
Ma már, mint az élet más területein is a digitális technika tört az élre. Ez a megoldás biztosítja azt, hogy a hallásveszteség specialitásaihoz (érzékenység a hangos hangokra, torzított beszédértés) tökéletesen alkalmazkodjon a készülék az adott halláshelyzetnek megfelelően.
Ezek a „mesterséges intelligenciájú készülékek” lemásolva az ép fül működését, teremtenek optimális, természetes hallásélményt. Analizálva a fülünkhöz érkező hangokat külön választják a hasznos beszédet és a zavaró zajt, a beszédértésre koncentrálva kiemelik a beszédhangokat. Képesek figyelni, hogy honnan, milyen távolságból, milyen hangerővel beszélnek az érintetthez és automatikusan, a szükséges mértékben módosítják a beállításokat.  Természetesen ezen készülékek beállítása, számítógépes programozása egy igen bonyolult szakmai feladat, melyet csak az erre speciálisan felkészült szakemberek tudnak elvégezni. Itt is igaz azaz általános mondás, hogy „A legjobbat a legjobb helyen.” Magyarország kiemelkedő ellátó helye a De-Max Halláscentrum. Itt minden megtalálható, mely fontos lehet egy hallássérült számára. A barátságos környezet, a kollégák mély empátiája segít a probléma feltárásában és az optimális megoldás kiválasztásában. A döntés mindig az érintett kezében van. Választhat egyszerűbb (hagyományos-olcsóbb), vagy csúcstechnológiás termékeket 8 világhírű gyártó kínálatából. Mivel ez egy adaptív, egyénileg illeszthető termék, a természetes hallásélmény eléréséhez nélkülözhetetlen a De-Maxot különlegesen jellemző szakmai felkészültség. Sikereiket mutatja, hogy már több mint 35.000 hallássérült, az ország 18 pontján fordult hozzájuk segítségért. Persze eredményeik hátterében a kimagasló ellátási színvonal mellett a korrekt pénzügyi feltételek biztosítása is áll.A De-Max Halláscentrum minden érdeklődő, kiváncsiskodó, érintett számára ingyenes hallásszűrési lehetőséget biztosít előjegyzés alapján. Természetesen mint a hallásveszteségek kialakulásáról, mint a rehabilitáció lehetőségeiről szívesen adnak tájékoztatást szakorvosaik és szakellátóik. 
Szeretnének azoknak is lehetőséget biztosítani, akik hallókészüléket szeretnének, illetve akik már hallókészülékes tapasztalattal rendelkeznek. A 2006-os év újdonságait ingyenesen próbálhatják, tesztelhetik. Mindenki számára lehetőséget biztosítanak megélni az ép hallást utánzó termékek nyújtott élményeket.
DE-MAX Halláscentrum - 5600 Békéscsaba, Munkácsy u. 3. fsz 5.
Telefon: 06-66/447-971
Közreadta : arlan

Pontosítás
A Krónika 2006. augusztus 30-i  számában megjelent Románia első biogazdálkodói Eleken vizsgáztak című írásunkban, mely az aradi Nyugati Jelen /www.nyugatijelen.com/ tudósítása alapján készült, több pontatlanság is található, melyeket most a következőképpen pontosítunk:                                            A vizsgák 2006. július 25-én zajlottak. A biotermesztő képzést  /OKJ 34620601/ a Körös-Maros vidékfejlesztési és Ökogazdálkodási Alapítvány is támogatta.A képzésben való részvétel követelményei a következők voltak: egészségügyi alkalmasság, alapfokú iskolai végzettség, szakmai előképzettség. /A 308 órás képzésből 180 órát a gyakorlat tett ki./
Elnézést kérünk olvasóinktól a pontatlan adatok miatt. /Pedig az aradi magyar nyelvű napilapra nem jellemző ez a felületesség, nem tudni, hogy miért csúszott be ez a sok hiba, pont az eleki képzésről szóló tudósításukba?/
Rapajko Tibor

Versek Szegedről

dr. Singer Ferencné Walthier Ilona: Üdvözlet Eleknek

Békés megye: Elek
e háborgó világban
békés, boldog sziget
itt nincs oktalan gyűlölet.
Testvérként él együtt
a magyar és román
a német és szlovák.

A templom őrködik
ujja az ég felé mutat
és jelzi az egy, igaz utat.
Milyen jó a vándornak hazajönni
látni, hogy épül, szépül
kezd európaivá lenni
a régi, kedves falu.

Üdvözöllek Elek!
A régi akácfákat
megsimogatom gondolatban
és újra járom a régi utcákat
üdvözlöm a régi s új házakat
s az öreg temető
Gazdagodj, szépülj, gyarapodj!
Legyen öröm és béke házaidban
legyen sok okos, boldog gyermeked
és éljenek meg egy jobb magyar jövendőt!

Az Eleki Krónika 1999-2001 közötti számaiban több írás is található az egykori, eleki születésű költőnőről, Walthier Elizről /1904-1983/, illetve ugyanitt el lehet olvasni jó néhány versét is.
Ugyanakkor az már kevésbé ismert, hogy Ilona nevű testvére is írt verseket. dr. Singer Ferencné Walthier Ilona /1914-2005/ férje 1991-es haláláig élt Eleken, majd Szegedre költözött, ahol ebben az időszakban egy kis füzetbe számos szép költemény került. bejegyzésre, gyakran még éjszaka is! Kedvenc témái a következők voltak: család, hazaszeretet, illetve az egykori szülőfaluhoz, Elekhez kötődő érzések. A Krónika a családtól három verset kapott közlésre: Üdvözlet Eleknek, Magyarok!, Vallató/, amelyeket köszönettel el is fogadtunk, hisz ezek is fontos kultúrtörténeti adaléknak számítanak, de pl. ezen művek szellemiségük miatt is méltók arra, hogy az eleki olvasóközönség is megismerkedhessen velük.
Rapajkó Tibor

Középiskolai krónika
Szeptember 26-tól október 6-ig a Radványi György Középiskolában vendégeskedtek a francia testvériskola tanárai és diákjai Tulles-Naves-ből, immáron harmadik alkalommal. 
Itt tartózkodásuk alatt többek között megismerkedhettek Elek nevezetességeivel, egy helyi kertészettel, a gyulai várral, a stranddal, Szegeddel, de a mezőhegyesi ménesbirtokkal is. A francia tanárok és a diákok most is jól érezték magukat, van igény a folytatásra.Október 13-a és 15-e között eleki középiskolások és tanárok jártak Borossebesen, ami szintén testvériskola. /Az elekiekhez most a nagykaposiak is csatlakoztak./ Sebesen levetítették az iskolák bemutatkozó filmjeit is, Menyházán pedig a művészeti csoportok mutatták be tudásukat. A program részeként az elekiek megtekintették az ottani városházát, illetve a templomokat is.
Az idén tizedik alkalommal rendezték meg a csabai kolbászfesztivált, ahol az eleki középiskola is képviseltette magát: a Kertész Gábor, Kiss György, Kovács Róbert, Szabó Krisztián alkotta csapat az ifjúsági kolbásztöltő versenyen első helyezést ért el, illetve különdíjat kaptak a legszebb tálalásért is! /A felkészítő tanár Ambrus György volt./
A mostani versenyen öt kg húsból kellett két óra alatt sütni való kolbászt készíteni, illetve megfelelően díszíteni. 
Az elekiek a réteskészítésben is remekeltek, hisz másodikok lettek. Fontos még azt is megemlíteni, hogy szeptemberben az érdeklődők megtekinthették a megyei múzeumban a nagy sikerű Munkácsy-kiállítást Klemm Veronika szervezésében. Szeptember 26-án immáron második alkalommal a középiskolában megemlékeztek a nyelvek európai napjáról, illetve október első felében az érdeklődő kilencedikesek pedig Elek történetét ismerhették a templomban.
Rapajkó Tibor

Nem tartom jogosnak...
Előző havi számunkban kérdést intéztek Kecskeméti Mihálynéhoz, az Eleki Mozgáskorlátozottak Egyesületének elnökéhez, a válaszadás joga megilleti őt is.
-Kecskeméti Mihályné: Nem tartom jogosnak a cikkben elhangzó halk kérdést. Az említett hölgy minden törvényben előírt támogatást megkapott, értem ez alatt a gépkocsi támogatást, fogyatékossági támogatást, valamint egyéb állami támogatásokat. A 3000Ft-os összeg, pedig nem az eleki egyesület számláját gazdagítja, hanem ez egy ügyintézési díj, amely a gyulai egyesületnél kerül elszámolásra. Egyébként az eleki Mozgáskorlátozottak Egyesülete a gyulai után a második legnagyobb létszámú egyesület, ennél fogva Gyula után a második, aki a legtöbb állami támogatást kapja.
- Eleki Krónika: Ejtsünk néhány szót az eleki Mozgáskorlátozottak Egyesületéről és annak munkájáról.
- Kecskeméti Mihályné: Egyesületünknek jelenleg 1150 regisztrált tagja van. Minden hétfőn 14 – 16 óráig mozgáskorlátozottak részére fogadónapot tartok a polgármesteri hivatalban. Szeptember 13-án tartottuk hagyományos éves beszámolónkat, amelyen tagjaink nagy örömömre szép számmal megjelentek. Itt szeretném megköszönni a művelődési központ igazgatójának és dolgozóinak, hogy segítették munkánkat, és mindent elkövettek azért, hogy színvonalas jó hangulatú összejövetelt bonyolítsunk le.
- Eleki Krónika: Október 1. óta egy új megbízatást kapott, önkormányzati képviselővé választották. Miként tudja ez által segíteni az eleki mozgáskorlátozottak helyzetét, milyen elképzelései vannak?
- Kecskeméti Mihályné: Először is köszönöm minden szavazónak, hogy bizalmat szavaztak nekem, és lehetőséget adtak a kezembe, hogy tenni tudjak mind a mozgáskorlátozottak, mind pedig az eleki lakosokért. Elsődleges céljaim közt szerepel az EVI Kft. valamint a polgármesteri hivatal bejáratának akadálymentesítése. Ezen kívül fontosnak tartom egy lift megépülését az Idősek Otthonában. Lehetőséget látok abban, hogy a régi gyermekotthon épületében az idősek számára újabb otthont hozzunk létre. Az egész város érdekeit szolgálná járdák és utak építése, jobbá tétele. Lehetőségeimhez mérten mindent elkövetek annak érdekében, hogy a kitűzött célok megvalósítását elősegítsem.
Árgyelán Erzsébet

Egy aranydiplomás portréja
Amikor egy pedagógusi pálya nemcsak munkahelynek számít, hanem hivatássá is válik, akkor emelkedik egy ember a többiek fölé. Busáné Szombath Erzsébetről ez elmondható. Előljáróban saját élményemről :  általános iskolás voltam akkor, amikor Ő Elekre került. Mikor belépett a napközi ebédlőjébe, feltűnt méltóságot sugárzó, mindig elegáns alakja. Mi, kisiskolások, mindig csodáltuk Őt. Azóta pedig sok-sok év elszaladt és Busáné Erzsikét aranydiplomásként köszönthetem. Hálás vagyok, hogy írhatok Róla, ezért néhány kérdést megfogalmaztam magamban, mielőtt találkoztunk.
Íme : 
N.M.: Miért döntöttél úgy, hogy a pedagógusi pályát választod ?
Bné E. :Kicsi gyermekkorom óta ezt a pályát gondoltam ki magamnak, otthon mindig „tanítónénist” játszottam. Egyébként a családomban nem volt pedagógus.
N.M. : Az aranydiplomát hány év után kapja meg valaki ? Meséljél a diplomaszerzés utáni munkahelyeidről !
Bné E. : 50 év után kaptam meg az aranydiplomát. Szarvason végeztem el a Tanítóképző Főiskolát. Ezen a pályán eltöltött időm állomásai : Dobozon kezdtem el tanítani, majd egy rövid ideig a kétegyházi magyar általános iskolában dolgoztam, és utána kerültem Elekre, a magyar általános iskolába, ahol a leghosszabb ideig tanítottam. Ma is itt élek.
N.M. : Úgy tudom, nemcsak tanítottál, hanem később bevontak egyéb szakmai feladatok végzésébe, hallhatunk ezekről ?
Bné E. : Szaktanácsadó lettem a megyében, az volt a feladatom, hogy az 1-4.osztályos pedagógiai munkát szakmai tudásommal segítsem. Később országos pedagógiai szervezetekben és programok összeállításában, sőt később a tanterv- előkészítő bizottságban is tevékenykedtem. Ezidő alatt szakmai tudásom egyre gyarapodott, nőtt. 
N.M. : Erzsike, megbántad-e valamikor is, hogy ezt a pályát, hivatást választottad ?
Bné E. : Nem, soha. A gyerekeket és a pedagógus kollegákat mindig nagyon szerettem. A mai napig is megállítanak régi tanítványaim és érdeklődnek felőlem. Ez olyan jól esik nekem. Ezt a gyümölcsöző, odaadó munkavégzést díjazták is, melyeket kitüntetések formájában kapott meg Erzsike, ezek az alábbiak : Oktatásügy Kiváló Dolgozója, Kiváló Munkáért elismerés, Karácsony Sándor Díj, Tanítókért Díj, Pedagógus Szolgálatért Emlékérem. Ezek mind országos elismerést jelentettek számára, de megyei szinten is értékelték a munkáját, melyet a Czabán Samu Díjjal jutalmaztak. Az Eleki Krónika szerkesztő bizottsága, a Dr.Mester György Általános Iskola vezetése és pedagógusai, valamint az újságot olvasók nevében szívből gratulálunk az aranydiplomásnak. Erzsike jelenleg is tevékenykedik, mert a bölcs tanácsaira, éles látására, óriási pedagógiai szakmai tudására, még a mai napig szükség van.
Nádor Mária

Októberi jeles napok
Október 4.    Assisi Szent Ferenc napja
- Assisi Szent Ferenc 1181-nem született Assisiben. A ferences rend megalapítója volt, aki alázatosságot és irgalmasságot hírdetett. Ha az asszonyok ilyenkor ültettek kotlót, nyirfaágat tettek a fészekbe, hogy a csirkék el ne pusztuljanak. Úgy vélték a nyirfaág mindaddig, amíg ki nem kelnek a csirkék, megvédi őket a gonosz hatalmaktól.
Október l5. .. Teréz napja
- Szent Teréz a l6.században élt, a katolikus egyház egyik legnagyobb női szentje volt. Sokfelé ezen a napon kezdték a szüretet. Egyes vidékeken asszonyi dologtiltó nap volt, amikor nem moshattak, és kenyeret sem süthettek a gazdasszonyok.
Október 2O. – Vendel napja
- A legenda szerint Szent Vendel a 7.században élt ír királyfi volt, aki Rómába zarándokolt, majd egy birtokos nyáját őrizte. Ezért tisztelték Őt úgy, mint a pásztorok védőszentjét. Szobrokat állítottak számára, amelyeken pásztoröltözetben ábrázolják, lábánál kutyával és báránnyal.
Október 2l. – Orsolya napja
- A Somló-vidéken Orsolya-nap volt a szüretkezdés hagyományos ideje. Úgy tartották, ha Orsolya-napkor szép az idő, akkor karácsonyig meg is marad.
Október 26. – Dömötör napja
- A keleti egyház kedvelt szentje volt, aki a 4.századi nagy keresztényüldözések idején halt vértanúhalált. Ezt a napot juhászújévnek is nevezték, mert sokfelé ezen a napon számoltak el a juhászok gazdáikkal. Ezen a napon több helyen állatvásár is volt. Szegeden a belvárosi templom védőszentje. A Dömötör-napi hideg szelet, a kemény tél előjelének tartották.
Október 28. – Simon-Júdás napja
- Hegyalján ezen a napon kezdték a szüretet. Baranya falvaiban a Simon-Júdás-napi hidegre utalnak a rigmusok :
Eljön a Simon-Júdás, Dideregve fázik a gulyás.
Nádor Mária

Mindenszentek-halottak napjára
A hét végén újból égni fognak a gyertyák az emberek elindulnak a temetők felé megrakodva virággal. Milyen szép és felemelő látni mindenit! Igen, a valóság és a képzelet világa ilyenkor megváltozik. Odaképzeljük volt szeretteinket, akiket már soha többé nem ölelhetjük át, szólnak hozzánk, talán biztatást is adnak, hogy példájukon keresztül tudjunk átlépni az élet nehéz pillanatain, mert egyre nagyobb szükségünk lesz erre. Rohan az idő, rohanó világban élünk, de a szívünk mélyén még mindig él a szeretet, a megbocsátás érzése. Ilyenkor hatványozottabban tör fel, ünnep van.
Ady Endre verséből idéznék -
Az Úr érkezése
Mikor elhagytak, 
Mikor a lelkem roskadozva vittem, 
Csöndesen és váratlanul 
Átölelt az Isten

Nem harsonával,
Hanem jött néma, igaz öleléssel, 
Nem jött szép tüzes nappalon, 
De háborús éjjel

És megvakultak
Hiú szemeim. Meghalt ifjúságom, 
De őt, a fényest, a nagyszerűt.
Mindörökre látom.

Amíg várni tudtunk valamint igazi nagy öröm volt, hiszen segített mindenben. Az igazi találkozásra való felkészülés is mindig örömet adhat, hiszen hiszünk abban, hogy valaha még találkozunk szeretteinkkel, Antoine de Saint Exupéri regényében csodálatosan fogalmaz „Ha délután négykor érkezel, én már háromkor elkezdek örülni. Minél előbbre halad az idő annál boldogabb leszek. Négykor már tele leszek izgalommal és aggodalommal, födfedezem, hogy milyen drága kincs a boldogság.” A mai világban szinte valamennyien keresünk, várunk valakit. Várjuk a csodát. Adjuk meg hát az esélyt önmagunknak, hogy találkozhassunk vele. A Mindenszentek és halottak napját az 1. századtól kezdve rendelte el az egyház.
„Odilio apát” 998-ban a Szent Benedek rend minden zárdájában ünnepélyes egyházi szertartást rendelt el e napra. E vallásgyakorlást később a pápák az egész keresztény egyházra kiterjesztették. A templomi szentbeszéd házban megkondultak a harangok, majd a hozzátartozók tűzték ki a kegyelet virágait a sírra. Az egész magyar nyelv területen szokás volt a sírok megtisztítása, virággal való feldíszítése. E napokat a néphit szerint számos hiedelem övezi. Ilyen kor hazalátogatnak a halottak, ezért régen megterítettek, enni, innivalót tettek az asztalra. Szeged környékén üres kalácsot osztogattak a szegényeknek. Minden helységben gyertyát gyújtottak, hogy a halottak el tudjanak igazodni a házban. Erre az időre munkatilalom is volt, mely szerint ez rosszat hozott volna a ház népére. Ezek a hiedelmek már kiveszőben vannak. 
A két nap városon és falun ma is a halottakra való emlékezés ünnepe. 
Akik távol vannak, azokat is haza hívja a szülőföld, az ősök családtagok sírja. 
A sápadt gyertyafények mellett utat törhet magának az eddig elfojtott fájdalom. Az ünneplés és a gyász napjai ezek a napok. A novemberi csillagos ég alatt mindeni emlékezhet szíve szerint. Én Ady Endre sorait idézve búcsúzok szüleimtől, nagyszüleimtől, ismerőseimtől, barátaimtól: 
„Ó hányszor kell a sírra nézzünk,
Hogy vigasztaljuk önmagunk, 
Dobjuk el a fettető álcát
Ma ünnep van, ma sírhatunk”
L.A.
Lantos Mihályné

Megalakult a Német Kisebbségi Önkormányzat, régi-új elnökkel az élén.
2006-ban ismét választott az ország, és így Elek város lakossága is. Választottunk tavasszal is és most október l-jén is. Az utóbbi napon az önkormányzati választások zajlottak le és egyidőben  megválasztották a kisebbségi önkormányzatok képviselőit is. Országos visszatekintés a németek vonatkozásában : 46000 fő iratkozott fel a német kisebbségi névjegyzékbe és ebből 72 % szavazott. 378 település alakíthatott német kisebbségi önkormányzatot, így Elek város is beletartozik ebbe a létszámba. 10 képviselő-jelölt indult a választáson, akik természetesen a német kisebbségi névjegyzékben is szerepeltek. Az első 5 jelölt kapott mandátumot, ők a következők : Wittmann György, Niedermayer Ernő, Nádor Mária, Szabó Pálné és Reisz György. Az ünnepélyes alakuló ülésre október 10-én került sor, a Polgármesteri Hivatalban. Áment Gábor, a helyi választási bizottság elnöke, ismertette a szavazatok számarányait és az esküszöveg elmondása után átadta minden képviselőnek a 4 évre szóló Megbízólevelet. Ezután került sor a tisztségviselők megválasztására. Először az elnök személyére történt javaslat és döntés. Ezt a posztot az előző ciklusban is elnökként tevékenykedő, Niedermayer Ernő kapta meg újból. Majd a szavazás eldöntötte az elnök-helyettes személyét is, így Nádor Mária látja majd el ezt a feladatkört. A gazdasági ügyeket az előzőekben is és a mostani testületben is Wittmann György végzi majd el. Képviselőként tevékenykedik Szabó Pálné és Reisz György, aki az előzőekben már elnökként is dolgozott a német kisebbségi önkormányzatban.
Az újonnan megválasztott elnök úr az alábbiakban tájékoztatta az újságot elképzeléseiről :
- feltétlenül újra kell szervezni az ifjúsági tánccsoportot,
- fontos feladatnak tartja a német nemzetiségi nyelvoktatást az óvódákban és az iskolában, ezáltal ápolva a német nyelvet,
- továbbra is figyelembe kell venni a hagyományokra épülő rendezvényeket, sőt további feladat lesz az újak felkutatása,
- szorosabb kapcsolatot kell kialakítani a városi önkormányzattal és az intézményekkel,
- teljes mértékben együtt kell működni az Eleki Németek Egyesületével.
- Elmélyíteni az eddigi német testvérvárosi kapcsolatokat.
Szívből gratulálunk az újonnan megválasztott elnök úrnak és a testület többi tagjának. Kívánjuk, hogy eredményes legyen tevékenységük.
Nádor Mária

Több mint ötszáz
Véget értek a helyhatósági választások, az eredmények ismertek. Minden  jelölt azért indult, hogy önkormányzati képviselőként minél többet tudjon tenni Elekért, de ez a választói akaratnak megfelelően természetesen csak 13 személynek adatott meg, illetve a régi-új polgármesternek is.
E sorok írója is indult, de nem jutott be a képviselő-testületbe, hisz "csak" 537 szavazatot kapott, ami "nem sokkal", de mégis kevesebb a szükségesnél! A fő célt igaz nem sikerült elérni, de ugyanakkor megtisztelés számomra, hogy több mint ötszázan kitüntettek bizalmukkal, ami jóval több mint a személyesen összegyűjtött ajánló cédulák száma. A későbbiekben sem fogom elfelejteni ezeket a támogató szavazatokat, amelyek számomra azt is jelentik, hogy 2010-ben valószínűleg újból megpróbálom.
Köszönöm a több mint ötszáz szavazatot. Gratulálok a testület megválasztott tagjainak, illetve a polgármesternek, és azt kívánom, hogy törvényes eszközökkel tegyenek meg mindent Elekért és az eleki emberekért!
Rapajkó Tibor

A helyhatóági választások után
A választások eredményeiről és az azóta eltelt időszakról kérdeztük Turóczy Andrást /Fidesz/, a válaszaiból a következőket derültek ki:Eleken most a jobboldal nem tudott egységesen felsorakozni, így a bizonytalanok valószínűleg az MSzP-t támogatták. Még nem készült el az elemzés, de valószínűleg a Fidesz is követett el hibákat. 
Sikeresnek viszont az tekinthető, hogy listán Eleken is a Fidesz győzött, sőt ketten /Tolnai Péter, Turóczy András/ a megyei közgyűlésbe is bekerültek, melyre eddig még nem volt példa!A Fidesz most kisebbségben lévő képviselői meg fognak szavazni minden olyan előterjesztést, amelyek a város érdekeit szolgálják, kiállnak az igazi munkahelyteremtés mellett. Komolyan hiszik, hogy lehet együtt, Elekért tenni.Azt várják a képviselőik az MSzP-től, hogy minél kevesebb legyen Eleken a megszorítás. Az új közgyűlés megalakulása óta az a véleményük, hogy városunkban a mostani többség nem tud a pártérdekek fölé emelkedni, hisz pl. egy közismert pénzügyi szakember nem kerülhetett be a pénzügyi bizottságba!
Rapajkó Tibor                                                                                                                                                                   

Szabó Katalin Zsófia:  Ne hidd!

Ha az ég szerelmes arca pírrá vál' ,
arcomon fehéren ülnek az évek.
Ha a vágytól a nagy szemgolyó rohangál,
én csak hideg tekintetemmel nézek.

Ha nyughelyet is vet nekünk a pázsit,
én továbbmegyek egy hideg ágy felé.
Ha talán egy ismerős emlék vár itt,
én boldogan futok a magány elé.

Szívemben már mélyen benne a neved,
de megnyugszik a megbélyegzett nagy úr.
Már meghaltál benne, már nem égeted,
a forró vágyakra már nem alkonyul.

A világ reszketve emeli kezét,
s görcshúzta rideg karom odacsap: Állj!
Oh, nyissa már ki végre a vak szemét,
az érzelme előtt hatalmas határ.

Ha az ég szerelmes arca pírrá vál' ,
vérvörös lesz, mert ő megláthat Téged.
Ne hidd, ne hidd, hogy még ott belül nem fáj,
ne hidd, hogy a tömény tűz már nem éget!

„Barátságfa” avatása a Világtalálkozón
Elek város testületi ülésén vetődött fel annak a gondolata, hogy a főtéren emléket – jelképet – kellene felállítani, amely az eddig kialakult testvérvárosi kapcsolatainkat jelezné.Mert bizony ennek a városnak az eltelt 60 év alatt sem a gazdasági, sem a szellemi élete nem volt problémamentes.
Mára a fehérhajúak segítségével rádöbbentünk, hogy jobb a békesség, a kölcsönös megértés az állandó viszálykodásnál.      Ma próbáljuk keresni egymás jóindulatát, felelőséggel töltött bizalmát, egymáshoz való ragaszkodását, odaadó, segítő szándékú barátságát. Lassan megtanuljuk, hogy hogyan kell a problémákkal azonosulni. Ezt szolgálják az évfordulókhoz kötődő rendezvények, szervezett kirándulások és az egyre gyakoribbá váló kölcsönös látogatások.Ezek után „keveredtem” én – a sorok írója – a feladat megoldásába az általam tudott lehetőségekkel. Lényege: az ég felé mutató oszlop, rajta a baráti városok felé mutató lapokkal. Ez lett a „Barátságfa”, közös eszmei megállapodásunk eredménye. Elgondolásomat egy méretarányos makett elkészítésével kezdtem, melyet az elfogadás után a végső kivitelezés követett. A végső kivitelezésben sok, közben mesterré váló barátom sokat segített. Nevüket az oszlopon is rögzítettem.A 2,5 méter magas csertölgy oszlopot székelyfaragás díszíti, tetejét zsindelykupola borítja. Az oszlopon 8 darab táblácska található, belevésve a testvérvárosok neve, melyek: Németország: Allerheim, Gerolzhofen, Laudenbach, Leimen; Románia: Borssebes, Facsád, Ottlaka; Szlovákia: Nagykapos felé mutatnak.Az előkészítő famunkát Hotya Mihály és Schneider László asztalos mesterek csinálták. A névtáblák részlemezzel történő különleges rögzítése Halai Ferenc lakatos munkáját dicséri. A táblák valóságnak megfelelő állítása a deklináció törvényszerűségeit betartva, Zsidó Ferenc tanár úr vállalta. A kör alakú, 2 méter átmérőjű betonlapon Magyarország körvonala látható. A szépen kivitelezett betonmunka Borbély Csaba és Stumpf János kőművesek munkáját dicséri. A speciális alakú és különleges vörös színű téglákat, amelyből az országhatárt rakták ki Strifler Attila, a Csabakő Bt. igazgatója adományozta. Magyarországot körbeveszi a KAPCSOLATAINK szó, melynek 20 cm-es betűit Vigyikán György öntőmester alumíniumból készítette és csiszolta.A polgármester úr a Világtalálkozóra elkészített BARÁTSÁGFÁ-t felavatta. 
Minden közreműködő munkáját megköszönte, majd emléklappal is elismerte. Én pedig most, zárómondatként szeretnék minden segítőnek köszönetet mondani és jó egészséget kívánni!
Busa László tanár

Megalakult az új képviselő-testület
Elek Város Önkormányzata Képviselő-testülete 2006. október 16-án tartotta alakuló ülését. A helyi önkormányzatokról szóló 1990. évi LXV. törvény 18. §. (1) bekezdésében kapott felhatalmazás alapján az Elek Város Önkormányzata Szervezeti és Működési Szabályzatáról szóló 5/1995.(II.27.) sz. rendeletét (a továbbiakban R) az alábbiak szerint módosítja:
1. §.
Az R 4. §-a az alábbiak szerint módosul:
„A képviselő-testület tagjainak száma a 2006. évi helyi önkormányzati képviselő választás eredményeként: 14 fő. A képviselő-testület tagjainak névsorát a Szervezeti és Működési Szabályzat (a továbbiakban SZMSZ) 1. sz. melléklete tartalmazza.”
2. §.
Az R 33. §-a az alábbiak szerint módosul:
„A képviselő-testület – a saját tagjai közül a polgármester javaslatára, titkos szavazással, a képviselő-testület megbízatásának időtartamára – a polgármester helyettesítésére, munkájának segítésére társadalmi megbízatású alpolgármestert választ.”
A testület alpolgármesternek Dr. Heim Lajosnét választotta.   
Elek Város Önkormányzatának képviselő-testülete a szavazatok alapján a következőképpen alakult
Drágos József, Elek, Ottlakai u. 1.
Gál Attila, Elek, Szent I. u. 5.
Dr. Heim Lajosné, Elek, Gyulai út 9.
Kecskeméti Mihályné	, Elek, Batthyány u. 29.
Klemm István, Elek, Gyulai út 26/b.
Nánási Mihály	, Elek, Bartók B. u. 16/a.
Pelle László, Elek, Gyulai út 16.
Pluhár László, Elek, Bajcsy-Zs. u. 22.
Rédei Zoltán, Elek, Kétegyházi út 28/a.
Singer Ferenc, Elek, Szent I. u. 8.
Sipos Sándor, Elek, Bajcsy-Zs. u. 6/a.
Turóczy András, Elek, Arany J. u. 7/a.
Völgyesi István, Elek, Mátyás kir. u. 47.
Zsidó Ferenc György, Elek, Kisfaludy u. 20.

Bizottságok összetétele a következőképpen alakult:
Pénzügyi és Szociális Bizottság
Elnök:	Völgyesi István, Elek, Mátyás kir. u. 47.
Tag: Kecskeméti Mihályné, Elek, Batthyány u. 29.
Sipos Sándor, Elek, Bajcsy-Zs. u. 6/a.
Külsős tag: Baráth Tamás, Elek, Erkel u. 16.
Grószné Veder Róza, Elek, Ottlakai u. 2/a.

Oktatási, Kulturális és Sport Bizottság
Elnök: Pelle László, Elek, Gyulai út 16.
Tag: Singer Ferenc, Elek, Szent I. u. 8.
Zsidó Ferenc György, Elek, Kisfaludy u. 20.
Külsős tag: Bágy György, Elek, Mátyás kir. u.
Miszlainé Purecs Vera, Elek, Kun B. u. 15.

Ügyrendi Bizottság
Elnök: Klemm István, Elek, Gyulai út 26/b.
Tag: Nánási Mihály, Elek, Bartók B. u. 16/a.
Rédei Zoltán, Elek, Kétegyházi út 28/a.
Külsős tag: Cinanó János, Elek, Vasút sor 4.
Tolnai Péter, Elek, Gyulai út 27.

Döntés született javaslat az Eleki Víz- és Csatornamű Üzemeltető Kft. Felügyelő Bizottságának tagjaira

Drágos József
Nánási Mihály
Pelle László
Turóczy András
Völgyesi István

Elek Város Önkormányzata Képviselő-testülete az Eleki Víz- és Csatornamű Üzemeltető Kft. Felügyelő Bizottságába tagként Niedermayer Ernő helyett Nánási Mihályt választja 2007. december 2-ig.
Drágos József, Pelle László, Turóczy András és Völgyesi István a fenti időpontig szóló Felügyelő Bizottsági tagságát megerősítette. Javaslat született és elfogadásra talált az Elek Város Fejlődéséért Közalapítvány Kuratóriuma tagjaira Elek Város Önkormányzata az Elek Város Fejlődéséért Közalapítvány Kuratóriuma tagjait az alábbiak szerint választotta meg:
Elnök:	Zsidó Ferenc György
Tagok:	 Pluhár László polgármester, Dr. Heim Lajosné alpolgármester, Klemm István, Singer Ferenc.
Lantos Mihályné

IV. Békés Megyei Hagyományőrző Nyugdíjas Énekkarok és Népdalkörök Találkozója
Jó kedvvel és vidámsággal indult az idei év októbere a Reibel Mihály Művelődési Központban. A hónap első szombati napján került megrendezésre a IV.Békés Megyei Hagyományőrző Nyugdíjas Énekkarok és Népdalkörök Találkozója. A rendezvény immár negyedik éve zajlik nagy sikerrel, amely elsősorban Nedreu Dávidné és Árgyelán György kitartó munkáját dicséri. A program Pluhár László polgármester megnyitó beszédével kezdődött, ezután szebbnél szebb dalok csendültek, amelyeket az előadó csoportok (öszesen 13 csoport), nem meglepő módon sokszor a közönséggel együtt énekelték. A rendezvény az emléklapok átadásával zárult.
Árgyelán Erzsébet 

Gyümölcs-fesztivál
A finom, zamatos gyümölcs sok-sok vitamint tartalmaz és nagyon egészséges. Ennek jegyében szervezték meg a dr.Mester György Általános Iskola alsó tagozatosai a GYÜMÖLCSNAPOT, szeptember l9-én. A nap megálmodója és szervezője Brandt Antalné igazgató-helyettes asszony volt. Az őszi rendezvényre az alsós tanulók szülei hozták be az iskolába a szebbnél-szebb gyümölcsöket, így egy üres osztályterem hamarosan megtelt a friss szőlő, alma, szilva, körte illatával. A tanulók és a pedagógusok kedvükre csemegézhettek belőlük. Az iskolavezetés elhatározta, hogy ezt a mindenki számára nagyon egészséges napot, hagyományosan megrendezik a következő években is. Dávid Csenge 6.b.osztályos tanulót is megihletett ez a nap és azonnal egy kedves verssel köszöntötte e napot, íme  : GYÜMÖLCSNAP Szeptemberben a szőlő havába”, Gyümölcsöt hoznak a nebulók iskolánkba, Almát, körtét, szőlőt mostan minden gyerek kap, Eme csodás alkalomnak neve: GYÜMÖLCSNAP. Nem is péntek, nem is szombat Keddre esett ez a szép nap. Az hát bizony nem kétség,
Hogy a gyümölcs tiszta egészség!
Nádor Mária 

Az inzulinfüggő diabétesz öröklődéséről
Az anyánál kisebb a rizikó
Az inzulinfüggő, 1-es típusú diabetes mellitus kialakulásában az egyén öröklött fogékonysága és a külső környezeti tényezők egyaránt szerepet játszanak.Az 1-es típusú cukorbetegség kifejlődését egy hosszú, akár több évig tartó folyamatként képzeljük el, amely végül a hasnyálmirigy inzulintermelő béta-sejtjeinek teljes pusztulásához vezet. Valószínűleg már újszülött korban elkezdődnek ezek a folyamatok, amelyek kulcspontja az immunrendszer működészavara. Az immunrendszer helytelenül azonosítja az inzulintermelő sejteket és ellenanyagokat kezd termelni ellenük. A korai szakasz akár évekig tarthat, esetleg le is áll. Bizonyos környezeti hatásokra (táplálkozási szokások vagy vírusfertőzés) az inzulintermelő sejteket roncsoló folyamat rohamosan felgyorsul, néhány hét alatt e sejtek teljes pusztulásához vezet és kialakul a diabétesz. Minden 1000 egészséges magyar gyermek közül 2-3 lesz élete folyamán cukorbeteg. Azokban a családokban, amelyekben diabéteszes családtag van, a gyermekek rizikója hússzor nagyobb, mint azokban, ahol nincs cukorbeteg. Diabéteszes gyermek testvérének 6-8 százalékos az esélye, hogy élete folyamán diabéteszes lesz. A cukorbeteg gyermek unokatestvéreinek is nagyobb a rizikója a diabéteszre, mint az átlagos gyermeknek. Cukorbeteg szülő gyermekeinek szintén az átlagosnál nagyobb, 4-6 százalékos az esélyük arra, hogy diabéteszesekké válnak. Érdekes felfedezés, hogy amennyiben a szülők közül az apa diabéteszes, akkor nagyobb a gyermekek rizikója mintha az édesanya cukorbeteg.Az 1. típusú diabétesz családi halmozódása a betegség hajlamának örökölhetőségére utal, azonban nem feledkezhetünk meg arról sem, hogy oka a közös környezet valamely más tényezője is lehet. Az inzulinfüggő diabetes mellitus iránti hajlam öröklődéséért elsősorban a 6. számú emberi kromoszómán található HLA (Humán Leukocyta Antigén) rendszer DQ- és DR- génjei felelősek. Ezek fontos szerepet játszanak a szervezet önfelismerő funkciójában, bizonyos variánsaik azonban hajlamosítanak az 1. típusú cukorbetegségre. A diabéteszre hajlamosító génvariánsok mellett léteznek olyanok is, amelyek védenek a betegség ellen. Aki védő funkciót ellátó HLA-génvariánst hordoz, valószínűleg soha nem lesz cukorbeteg.A 6. kromoszómán elhelyezkedő HLA-gének mellett a diabétesz kialakulásában fontos szerepe van a 11. kromoszómán elhelyezkedő inzulingén-régiónak is. Ez kódolja az inzulinfehérjét és felelős az inzulin termeléséért. Az említetteken kívül még legalább tíz kromoszóma játszik szerepet a diabétesz kialakulásában. Kétségtelen tény, hogy ma még nem ismerjük az 1-es típusú diabétesz öröklődésének pontos részleteit. A cukorbetegség iránti fogékonyság becslésében fontos a genetikai és immunológiai faktorok elemzése. Az olyan család esetében, amelynek egy vagy több tagja cukorbeteg, ajánlatos lenne az egészséges személyek genetikai vizsgálata. Sajnos, ma még a genetikai és a kiegészítő immunológiai vizsgálatok alapján sem tudjuk viszont biztosan megjósolni, hogy ki lesz diabéteszes és ki nem. Hazánkban csupán néhány vezető diabetológiai centrumban nyílik mód ezekre a rendkívül drága vizsgálatokra, elsősorban klinikai kutatási programok részeként. Rutinszerű kórházi használatukra tehát egyelőre nincs sem szükség, sem lehetőség.Forrás: Cukorbeteg Élet magazin (www.mcd.hu)                                                                                                                                 
Közreadta: arlan

A cukorbetegek idegbántalmairól II.
A cukorbetegség okozta idegbántalmak fontos összetevője a vegetatív idegrendszer működésének károsodása. A panaszok többsége valójában belgyógyászai jellegű, amelyek közül a legnagyobb jelentőségű a keringési rendszer zavara. A jeleket, a következményeket és a gyógyítás lehetőségeit tekintjük át összeállításunk második részében. Az első tünet a szívfrekvencia emelkedése lehet. Talán a legismertebb klinikai következmény, hogy felálláskor csökkenhet a vérnyomás. Akkor érdemes gondolni erre a lehetőségre, ha a beteg fekvő vagy ülő helyzetéből felállva szédülésre panaszkodik. A vegetatív idegrendszer károsodása gyakorta a koszorúér-keringés tünetmentes zavarához vezet. Ugyanez érvényes a szívinfarktusra is, amely cukorbetegek esetében gyakran fájdalommentesen lép fel, emiatt sokszor későn vagy egyáltalán nem ismerik fel. Szívelégtelenség, hányás, ájulásszerű rosszullét vagy a szénhidrát-anyagcsere megmagyarázhatatlan felborulásának hátterében a cukorbetegeknél mindig gondolni kell az infarktus lehetőségére is. A vegetatív tónus labilitása bizonyos ritmuszavarokat okozhat. A károsult keringési reflexek pedig tovább növelik a cukorbetegek műtéti kockázatát. Lelassulhat az emésztőrendszer működése. A nyelőcső működészavara miatt a mellkas középvonalában égő érzésre, továbbá savas felböfögésre panaszkodhat a beteg. A legsúlyosabb esetekben a gyomor működése szinte teljesen leállhat, ezért a "beállíthatatlannak" tűnő diabétesz hátterében vagy a sokszor magyarázat nélküli hipoglikémiák esetén is gondolnunk kell erre a lehetőségre. Rohamokban jelentkező, súlyos, vizes hasmenés is előfordul - főként éjszaka.Nagy "lusta epehólyag" is megfigyelhető. E szövődmény hatására gyakoribbá válhat az epekőbetegség. Károsodhat a húgyhólyag működése is: ilyenkor a beteg nem képes a teljes vizeletmennyiség kiürítésére. Férfiaknál fontos a prosztata-megnagyobbodás és a neuropátia okozta vizeletelakadás elkülönítése. További urológiai szövődmény az impotencia, bár a neuropátia ennek csupán egyik lehetséges oka.A verejtékmirigyek működésének károsodása az alsó végtag hőleadásának csökkenéséhez vezet. A következmény száraz, berepedezett bőr, amely a fertőzéses folyamatok tovaterjedését és hozzájárulhat a diabéteszes láb kialakulásához. Kompenzációképpen előfordulhat a felsőtest fokozott izzadása. A végtagokba vezető idegpályák károsodásának jeleire - a tünetek csökkentésén túl - fel kell figyelni, például ha hangyamászásszerű érzésről, bizsergésről, zsibbadásról, sőt később már sok esetben égő, szúró fájdalomról panaszkodnak a betegek.Ma már egyre jobb diagnosztikus lehetőségek állnak rendelkezésre e szövődmények felderítésére, és javultak a terápia lehetőségei is. Egyértelművé vált, hogy a szénhidrát-anyagcsere kedvezőbb helyzete lassítja a neuropátia kialakulását. Az idegbántalmak kezelésével foglalkozó első két hazai közlemény 1995-ben jelent meg. A zsíroldékony benfotiamint tartalmazó kapszulát mindkét tanulmány hatásosnak minősítette. Azóta e gyógyszerrel kapcsolatban 14 kórházban összesen 141 beteg vizsgálati adatait összesítették, az erről beszámoló tudományos tanulmányt a Magyar Belgyógyász Társaság 1996-ban a legjobb közlemény díjával ismerte el. A gyógyszer hatása mind a fájdalomérzet csökkenése, mind pedig a vibrációérzet javulása terén már három hét elteltével kimutatható volt. Az említett kapszula fő hatóanyaga, a benfotiamin zsíroldékony vegyület. Ezért a vérpályából nagy mennyiségben bejutva az idegsejtekbe, biztosítja a nagy energiaigényű idegsejtek megfelelő ellátottságát. Szájon át adva is jól felszívódik, így elkerülhető az injekciós kezelés. Hangsúlyozandó: a korai stádiumban megkezdett kezelés a legeredményesebb.Forrás: Cukorbeteg Életmagazin (www.mcd.hu)
Közreadta: arlan